19. schôdza NR SR - 12.deň - B. popoludni
Dátum: 2024-10-01
Poslanec: Dej, Dávid (PS)
Druh vystúpenia: Vystúpenie v rozprave

68. Ďakujem veľmi pekne za slovo, pán predsedajúci. Vážený pán minister, vážení členovia a členky parlamentu, strana SMER riadi túto krajinu viac ako 4 700 dní. Od roku 2006 do súčasnosti s nejakými prestávkami je to teda takmer 18 rokov. Ak sa mladý človek, alebo teda ak sa niekto narodil v roku 2006, dnes má 18 rokov, to znamená, že aj teda s nejakými prestávkami ste túto krajinu viedli 70 % času človeka, ktorý má dnes 18 rokov. Takže mali ste v zásade najväčšiu príležitosť túto krajinu niekde posunúť, zlepšiť životnú úroveň na Slovensku a priblížiť túto krajinu ku krajinám, hospodársky vyspelým a civilizovaným krajinám Európy. Samozrejme, každý si môže zodpovedať túto otázku, že v akom stave je naša krajina, či naozaj sa vám podarilo za tie roky a za tie možnosti, ktoré ste ako najdlhšie vládnuca strana na Slovensku mali, či ste naozaj túto príležitosť využili. Chcel by som sa vo svojom príspevku venovať teda tomu, ako táto chystaná konsolidácia zasiahne aj mladých ľudí, akým spôsobom ovplyvní ich budúcnosť a či ich čaká niečo lepšie. Chcel by som ešte podotknúť, že vlády, ktoré teda majú lepšie obdobie, kedy sa viacej darí, tak sa za normálnych okolností snažia šetriť práve na to, keď prídu či už väčšie alebo menšie krízy, či už lokálne, alebo globálne, tak sa snažia práve preto šetriť, aby keby tieto krízy prišli, mali z čoho nejakým spôsobom adresovať tú pomoc. No teda, ako sa tá konsolidácia dotkne aj mladých ľudí, mám tu taký nadpis, že Vysoké životné náklady a nízka mzda . Naozaj dneska mladí ľudia do veku 24 rokov, ktorí sa zamestnajú, tak zarábajú omnoho menej ako ich rovesníci, teda ako starší ľudia, ktorí už dajme tomu sú osem alebo viac rokov zamestnaní. Z prieskumu vyplýva, že mladí ľudia vo veku od 20 do 24 rokov robia z výplaty do výplaty, niektorí, bohužiaľ, musia mať dokonca až dve zamestnania na to, aby si dokázali zaplatiť bývanie, alebo vôbec ako tak obstojne a dôstojne žiť. A spomeniem ešte, že kvôli teda tej Ficovej drahote budú mať infláciu budúci rok vyše 5 %, čo znamená, že reálne mzdy budú ešte menšie a z tých peňazí, ktoré majú dnes, si budú môcť dovoliť ešte menej. Nehovoriac o tom, ak sa mladí ľudia na Slovensku dneska rozhodnú, že by teda chceli podnikať, tak naozaj táto konsolidácia je len ďalším polenom pod nohy, ktorá skôr mladých ľudí na Slovensku demotivuje sa k niečomu takémuto pridať. Naozaj táto konsolidácia nemotivuje mladých ľudí, aby tvorili hodnoty, aby podnikali, aby ostali na Slovensku, ale, práve naopak, viacej ich od toho ešte nejakým spôsobom odrádza. Aj tí odvážnejší, ktorí by sa rozhodli, tak to naozaj budú mať, bohužiaľ, po tejto konsolidácií ťažké. No, ako som hovoril, teda mladí ľudia žijú z výplaty do výplaty a ak by sa teda aj chceli osamostatniť, pretože dnes sme v rámci Európskej únie takmer na úplnom chvoste veku osamostatnenia sa od rodičov, na Slovensku je ten priemerný vek okolo 31 rokov, v Európe je to v podstate stabilné, ten vek je okolo 26 rokov. Ono to ani nie je o tom, že by mladí ľudia nevedeli, alebo nechceli odísť od rodičov, ale tá situácia je pomerne naozaj náročná, netreba sa tomu čudovať, pretože, ak sa chce dnes mladý človek na Slovensku osamostatniť, tak má de facto dve možnosti. Tá prvá je, že môže platiť teda drahý komerčný nájom, priemerná cena za rok 2023 v 4. kvartáli v Bratislave, cena nájmu, teda komerčného nájmu je takmer 900 euro. Inými slovami teda ak sa chce mladý človek osamostatniť od rodičov a prenajímať si komerčný nájom, môže ho to vyjsť až na dve tretiny jeho príjmu. Tá druhá možnosť je, kúpiť si teda vlastný byt, respektíve skúsiť vôbec sa dostať k hypotéke, a tu je ten kameň toho problému. Žiadna banka vám v súčasnosti totiž nedá 100 % úver, to znamená, že vo väčšine prípadov musíte mať aspoň 20 % svojich zdrojov z tej kúpnej sumy. Dnes sa najnovšie alebo teda novšie dvojizbové byty v Bratislave okolo 50 m 2 pohybujú okolo 200-tisíc euro. Inými slovami to znamená, že ak chce mladý človek na Slovensku hypotéku, musí mať teda tých 20 % z kúpnej sumy, čo pri 200-tisíc eur znamená takmer 40-tisíc euro na to, aby si vôbec mohol vziať úver. Naozaj pri súčasných platoch a tej výške toho odvodovo daňového zaťaženia je naozaj veľmi ťažké, aby si mladý človek, ktorý skončil, vyštudoval či už strednú, alebo vysokú školu, zamestnal sa, mohol našetriť takúto sumu, musel by pracovať naozaj veľmi veľa rokov a obávam sa, že ten vek, kedy by dokázal vôbec odísť od rodičov, sa blíži niekde k 40-tke. To ešte nehovoríme o tých úrokových sadzbách. Prečo to vôbec spomínam, je aj ten dôvod, že okrem teda Európskej centrálnej banky tie úrokové sadzby sú ovplyvnené aj stavom teda našich dlhopisov. Vzhľadom na to, v akom stave sú naše verejné financie, asi ani nemôžeme čakať nejaké znižovanie úrokových sadzieb. Ak by ale teda predsa mladý človek sa dostal k tej hypotéke, mohol sa teda osamostatniť, pri súčasnej úrokovej sadzbe, ktorá sa hýbe niekde okolo 4 %, vychádza mesačná splátka hypotéky niekde medzi 800 až vyše 900 eur. Naozaj táto konsolidácia nepomôže ani tomu, aby sa mladí ľudia osamostatnili, pretože ak by chceli platiť drahý komerčný nájom, tak z tej chystanej konsolidácie alebo na základe tej inflácie, ktorá nás budúci rok čaká, mladí ľudia budú mať ešte menej peňazí, ako mali teraz, nehovoriac o tom, že ak by chceli zobrať hypotéku, tak neviem, v akom prípade by na to mohli za relatívne krátky čas našetriť. Nie každý má tú možnosť, že rodičia vedia podporiť mladých ľudí na to, aby sa mohli teda osamostatniť, väčšina ľudí takúto šancu nemá. No a teraz čo je horšie, je to, že už v súčasnosti viac ako dve tretiny mladých ľudí do veku 26 rokov uvažujú, že na Slovensku nechcú ani ostať, tým pádom vlastne prichádzame o akýsi potencionálny kapitál, ktorý by pomáhal rozvíjať našu ekonomiku, tvoriť tu hodnoty a myslím si, že teda netreba sa na mladých ľudí pozerať len ako keby nejaký zdroj vysokej finančnej návratnosti, ale aj na to, že sú to občania tejto krajiny a majú právo tu žiť. Ale keď už sa chceme teda baviť o tých číslach, tak naozaj každý odchod mladého človeka, bolo to tu už veľakrát spomínané, stojí niekoľko miliónov eur. Mňa najviac na tomto celom mrzí to, ako to tu už bolo spomínané, že už len ten proces, ako sme sa vôbec k celej tejto konsolidácii dostali, že v podstate za pár dní narýchlo ťažko možno povedať o nejakej diskusii, ale vôbec ako kebyže máme to tu dnes, musíme sa o tom teda baviť, ja by som bol rád, keby tu nejaká diskusia prebiehala aj s koaličnými poslancami, mňa by to veľmi zaujímalo, čo si o tomto myslíte, tak ako to tu už bolo spomínané, naozaj s vysokou pravdepodobnosťou hrozí, že sa tu konsolidácia ešte cez nejaké pozmeňováky zopárkrát vráti a budete to zase narýchlo opravovať. No a naozaj nie je to nič pozitívne, nie je to žiadna pozitívna vízia toho, akým smerom by sa mohla uberať naša krajina aj v tom, aby sa tu mladí ľudia vedeli uplatniť, aby sa im tu oplatilo podnikať, aby naozaj mladí ľudia, ktorí sú zamestnaní, mali dôstojné pracovné podmienky, ale napríklad aj to, aby vedeli byť dôstojne finančne ohodnotení. Je naozaj pre mňa absurdné, že prvýkrát sa teda vládnuca strana SMER dostala k moci v roku 2006, ako som spomínal, je to osemnásť rokov, takže ak sa niekto narodil v roku 2006, dnes má osemnásť rokov, tak na narodeniny od strany SMER dostal teda škrtnutie daňového bonusu, naozaj veľmi pekný darček a mrzí ma, že keď ste vládli v čase, aj keď sa, dajme tomu, Slovensku darilo aspoň teda minimálne v rôznych ukazovateľoch, tak ste nešetrili a nepripravovali ste túto krajinu na to, že môžu prísť rôzne krízy, ktoré aj, bohužiaľ, prišli a ešte viacej ten dlh v štátnom rozpočte prehĺbili. Bohužiaľ, táto vláda nás opäť doviedla iba k drahote a túto drahotu, bohužiaľ, zaplatia ľudia. Ako pri každej kríze najhoršie na tom je, že na aj túto konsolidáciu doplatia opäť iba tí najzraniteľnejší. Tieto drahé riešenia a nezodpovedné kroky budú mať dopad na veľa mladých ľudí, ktorí už teraz rozmýšľajú, či vôbec tu majú ostať. Najhoršie na tom je, rozumiem, že bolo to tu už spomínané to zvyšovanie platov v rámci ako keby, v pomere tej konsolidácie nie možno až tak zásadná suma, ale naozaj to gesto a ten signál všetkým ľuďom, ktorí naozaj robia z výplaty do výplaty, dve tretiny ich príjmu, bohužiaľ, ten výdavok ide na bývanie, tak vy si v podstate zvýšite platy, vy zvýšite sebe platy a týmto ľuďom zvýšite dane. Mne to príde naozaj absolútne, absolútne nedôstojné, mrzí ma to, pretože táto konsolidácia podľa mňa vôbec nie je systémová, zaplatia to len ľudia, zaplatia to len tí najzraniteľnejší a opäť sa stane len to, že doplatí na to ekonomika a mladí ľudia, ktorí by tu chceli, naozaj by tu chceli dôstojne žiť, chceli by tu podnikať, chceli by tu pracovať, tak budú ešte o to viacej nútení z tejto krajiny odísť. Nie preto, že by nemali radi túto krajinu, nie preto, že by nemali radi svojich rodičov, ale preto, pretože strana, ktorá je tu v podstate osemnásť rokov, ktorá mala najväčšiu zodpovednosť a mala najväčšiu príležitosť robiť niečo s touto krajinou, tak, bohužiaľ, ste viacej riešili seba ako ľudí. Ďakujem veľmi pekne.